কোহলির সেঞ্চুরিতে লক্ষ্মীলাভ! ঝড়ের মতো বিকোচ্ছে ম্যাচের টিকিট

ওয়েব ডেস্ক: দক্ষিণ আফ্রিকার বিরুদ্ধে (India Vs South Africa) সিরিজের দ্বিতীয় ওডিআই হারলেও এই ম্যাচে সেঞ্চুরি হাঁকিয়েছেন বিরাট কোহলি (Virat Kohli)। রাঁচির পর রায়পুরেও শতরানের মাইলফলক পেরিয়ে ক্রিকেটে নয়া ইতিহাস লিখেছেন তিনি। আর এই ‘বিরাট আবেগ’ এবার প্রভাবিত করল ক্রিকেটের ব্যবসায়। ইতিমধ্যে বিশাখাপত্তনমে সিরিজের নির্ণায়ক ম্যাচের (Visakhapatnam ODI) জন্য টিকিট বিক্রির (Match Ticket Sold Out) হুড়োহুড়ি পড়েছে স্টেডিয়ামে। যদিও কয়েকদিন আগে পর্যন্ত সেভাবে টিকিট বিক্রি হয়নি, কিন্তু কোহলি লাগাতার সেঞ্চুরি হাঁকানোর পরেই ব্যাপকভাবে বেড়ে যায় তৃতীয় ওডিআই ম্যাচের টিকিট।

সর্বভারতীয় এক সংবাদমাধ্যমের প্রতিবেদন অনুসারে, ২৮ নভেম্বর বিশাখাপত্তনম ওডিআইয়ের প্রথম ধাপের টিকিট বিক্রি শুরু হয়। কিন্তু তখন সেভাবেও টিকিট বিক্রি হয়নি। এরপর দ্বিতীয় ধাপের টিকিট বিক্রির ঠিক আগের দিন রাঁচিতে শতরান করেন কোহলি। তারপরেই বদলে যায় বিশাখাপত্তনমের ম্যাচের টিকিট বিক্রির ছবিটা। এমনকি রায়পুরে কোহলি দ্বিতীয় সেঞ্চুরি করার পর তৃতীয় ধাপে কয়েকমিনিটের মধ্যেই শেষ হয়ে যায় টিকিট।

আরও পড়ুন: আজ রাতেই FIFA বিশ্বকাপের ড্র! কখন, কোথায় দেখবেন? জেনে নিন

৮২ থেকে নিজের আন্তর্জাতিক শতরানের সংখ্যাটা ৮৪-তে পৌঁছনোর পর এখন তুঙ্গে রয়েছে বিরাটের আত্মবিশ্বাস। এদিকে আবার বিশাখাপত্তনমেও কোহলির রেকর্ড বেশ নজরকাড়া। এই মাঠে ৭ ম্যাচে ব্যাটিং করে তিনি ৯৭.৮৩ গড়ে মোট ৫৮৭ রান করেছেন। এই স্টেডিয়ামের ইতিহাসে সর্বোচ্চ রান সংগ্রাহক তিনি। এখানেই একবার অপরাজিত ১৫৭ রানের বিরাট ইনিংস খেলেছিলেন কোহলি। তবে শুধু রোহিত নন, এই মাঠে রোহিত শর্মা এবং অধিনায়ক কেএল রাহুলের রেকর্ডও দারুণ। এই স্টেডিয়ামে দুই ব্যাটারের গড় ৫৫-র বেশি।